Bekendstelling: Hyundai i20 opgeknapHyundai se opgeknapte i20 (Foto: Hyundai) Hyundai het Maandag sy opgeknapte i20-reeks bekendgestel. ŉ Interessante brokkie inligting tydens die bekendstelling is dat Hyundai in die eerste kwartaal van 2018 Ford verbygesteek het as derde grootste handelsmerk in die passasier­voertuig­segment. Sedert die i20 se bekendstelling in 2009 is daar al 87 839 eenhede in Suid-Afrika verkoop. Altesaam 21 348 eenhede is nog onder waarborg en gebruik gemiddeld R20 per maand uit die waarborg – dit is regtig min. Die huidige 1.4 Sport word vervang met ŉ 1.4 Active-weergawe wat nader aan ŉ kruismodel is. Daar is steeds twee petrolenjins beskikbaar, 1.2- en 1.4-viersilinder. Die 1.2 spog met 61 kW en 115 Nm. Brandstofverbruik is 5.9 ℓ/100 km. Die 1.2 kom met ŉ 2 jaar/30 000 km-diensplan. Die 1.4 geniet 74 kW en 133 Nm. Die handrat bied 6.5 ℓ/100 km, die outo 7.5 ℓ en die Active 6.7 ℓ/100 km. Die 1.4 het ŉ 3 jaar/60 000 km-diensplan en die hele reeks word gedek deur Hyundai se indrukwekkende 5 jaar/150 000 km-voertuigwaarborg en 7 jaar/200 000 km-dryfstelselwaarborg. Die 1.2 geniet ŉ 5-spoed-handratkas en die 1.4 ŉ 6-spoed. Die outomatiese ratkas is Hyundai se 4-spoed-outo. Hyundai se opgeknapte i20 (Foto: Hyundai) Die ligte, buffer en sierrooster is effe verander met die “facelift”. Die 1.4 Active is steeds die “pre-facelift”-model wat nie voorheen in Suid-Afrika beskikbaar was nie. Aan die binneruim is nie veel gekrap nie, behalwe die Active-weergawe wat rooi of blou insetsels in die bekleedsel kry, na gelang van die buiteruim se kleur. Die spesifikasievlak is tóg goed: Hyundai se inligtingstelsel wat navigasie kan bied teen ŉ koste van R2 000. Die bestuurder se venster kry ŉ outo-op-en-af-funksie, iPod-gereedheid en USB asook ŉ multifunksiestuurwiel. Die middelste armleuning kan vorentoe en agtertoe skuif na gelang van jou voorkeur. Die bestuurdersitplek kan op- en afstel, iets wat vir my ŉ vereiste is, en dit maak die kar regtig baie gemakliker. Die opgeknapte model is sowat R5 000 duurder as sy vorige model, afgesien van die redelike besparing tussen die ou Sport en nuwe Active van R13 000. Die i20 is vir my ŉ moeilike een om op te som. Dit is ŉ goeie kar, en ry heel lekker – maar met reuse soos die Fiesta en Polo in die mark, teen die pryse waarvoor hulle beskikbaar is, voorspel ek ŉ tawwe tyd vir die i20. Maar – as ek kyk na die “warranty burn rate” is die i20 buitengewoon betroubaar, en dit spreek boekdele. Die reeks lyk só: Ons sal met ons indiepteresensie die i20 met sy mededingers vergelyk.